P6_TA(2007)0217

Az emberi jogok Szíriában

Az Európai Parlament 2007. május 24-i állásfoglalása Szíriáról

Az Európai Parlament,

- tekintettel az ENSZ Emberi Jogok Egyetemes Nyilatkozatára (1948),

- tekintettel az Európai Unióról szóló szerződés 11. cikke (1) bekezdésére, amely az emberi jogok előmozdítását a közös kül- és biztonságpolitika egyik céljaként határozza meg és az EK-Szerződés 177. cikkére,

- tekintettel a Szíriáról és a Közel-Keletről szóló korábbi állásfoglalásaira, valamint a Tanácshoz intézett, egyrészt az Európai Közösség és tagállamai, másrészt a Szíriai Arab Köztársaság közötti euromediterrán partnerségi megállapodás megkötéséről szóló, 2006. október 26-i ajánlására [1],

- tekintettel az EU elnökségének Michel Kilo értelmiségi és Mahmúd Issza politikai aktivista Szíriában történt elítéléséről szóló, 2007. május 14-i nyilatkozatára,

- tekintettel a Polgári és Politikai Jogok Nemzetközi Egyezségokmányára, amelyet Szíria 1969. április 21-én ratifikált,

- tekintettel eljárási szabályzata 115. cikkének (5) bekezdésére,

A. mivel az emberi jogok tiszteletben tartása az EU és Szíria közötti együttműködési megállapodás és egy még véglegesítésre váró, egyrészről az Európai Közösség és tagállamai, másrészről a Szíriai Arab Köztársaság között kötendő társulási megállapodás keretében megvalósuló euromediterrán partnerség létfontosságú eleme;

B. mivel az Európai Parlament és elnöke már több alkalommal szót emelt a szíriai börtönökben fogva tartott emberjogi aktivisták, politikusok és parlamenti képviselők szabadon bocsátása érdekében;

C. mivel Michel Kilót, a demokráciáért elszántan küzdő írót, akit 2006. május 14-én, elsősorban a Bejrút- Damaszkusz Nyilatkozattal kapcsolatos álláspontja miatt tartóztattak le, és Mahmúd Isszát 2007. május 13-án hároméves börtönbüntetésre ítélték;

D. mivel Szulejmán Al-Samart, a Demokratikus Nemzeti Közösség vezető tagját és Kalil Husszeint, a Kurd Jövő közönségkapcsolati irodájának elnökét "a nemzeti morál gyengítéséért" és "külföldi országgal folytatott összeesküvésért" tízéves börtönbüntetésre ítélték;

E. mivel Fayek El Mirt és Aref Dalilát, akik különböző szíriai emberjogi szervezetek tagjai, jelenleg már hat éve tartják fogva magánzárkában;

F. mivel az Európában, Egyesült Államokban és Egyiptomban tett útjáról visszatérve, 2005. november 8-án a szíriai biztonsági erők letartóztatták Kamal al-Labvani orvost, a Demokratikus Liberális Gyűlés társalapítóját, és politikai vádak alapján tizenkét éves, nehéz fizikai munkavégzéssel járó börtönbüntetésre ítélték;

G. mivel Anvar Al Bunnit, a szíriai emberjogi szervezet alapító tagját és emberi jogi kérdésekre szakosodott ügyvédet 2006-ban Damaszkuszban az utcán letartóztatták, mielőtt elfoglalhatta volna az Európai Unió által finanszírozott Emberjogi Központ igazgatói tisztségét, és ötéves börtönbüntetésre ítélték "az állam számára káros, hamis információk terjesztéséért",

1. mélységes aggodalmának ad hangot a politikai foglyokkal és emberjogi aktivistákkal kapcsolatos, közelmúltban hozott ítéletek miatt Szíriában, amelyek az ellenzék valamennyi politikai csoportosulását érintik;

2. aggasztónak tartja Mahmúd Issza, Fayek El Mir, Aref Dalila, Kamal al-Labvani, Anvar Al Bunni, Michel Kilo, Szulejmán Al-Samar és Kalil Husszein személyes szabadságának korlátozását és az ellenük felhozott vádakat, amiért demokratikus jogaikat gyakorolták és békés tevékenységekben vettek részt;

3. sürgeti a szíriai hatóságokat, hogy szigorúan tartsák be az emberi jogokra vonatkozó nemzetközi jogot, különös tekintettel a Polgári és Politikai Jogok Nemzetközi Egyezségokmányára, valamint a kínzás és más kegyetlen, embertelen vagy megalázó büntetések vagy bánásmód elleni egyezményre, amelyeket Szíria 1969-ben, illetve 2004-ben ratifikált;

4. felszólítja Szíriát, hogy tartsa tiszteletben a véleményszabadságot és a tisztességes tárgyaláshoz való jogot;

5. sürgeti a szíriai hatóságokat, hogy vegyék figyelembe az ENSZ Emberjogi Bizottsága által aggasztónak tartott kérdéseket, és

a) biztosítsák, hogy a fogva tartottakat nem vetik alá kínzásnak vagy rossz bánásmódnak,

b) biztosítsák, hogy a fogva tartott vagy bebörtönzött személyek késedelem nélkül és rendszeresen kapcsolatba léphessenek ügyvédeikkel, orvosaikkal és családjukkal;

6. sürgeti az illetékes szír szerveket, hogy helyezzék hatályon kívül az ítéleteket, ejtsék a damaszkuszi katonai bíróságon jelenleg folyamatban lévő vádakat és engedjék szabadon a meggyőződésük miatt fogva tartottakat és a politikai foglyokat;

7. felszólít a szükséghelyzet eltörlésére Szíriában, amelyet 40 évvel ezelőtt vezettek be;

8. felhívja különösen a közösségi intézményeket és a tagállamokat, hogy biztosítsák a szükséges támogatást a szíriai civil társadalmi aktivisták számára az Európai szomszédsági és partnerségi eszköz (ENPI) és a nemrégiben elfogadott Európai demokrácia és emberjogi eszköz (EIDHR) igénybevételével, beleértve az emberi jogvédőkre vonatkozó ún. ad hoc intézkedések késedelem nélküli végrehajtását;

9. kéri Szíriát, amely fontos szerepet játszhatna a béke előmozdításában a térségben, hogy javítson az emberi jogok és a szólásszabadság helyzetén az országban és támogassa ezeket az ügyeket;

10. felszólítja Szíriát, hogy támogassa egy nemzetközi jellegű büntetőbíróság felállítását a Brammertz bíró, az ENSZ független nemzetközi vizsgálóbizottságának biztosa által folytatott libanoni vizsgálatot követően;

11. utasítja elnökét, hogy továbbítsa ezt az állásfoglalást a Tanácsnak, a Bizottságnak és a Szíriai Arab Köztársaság kormányának és parlamentjének.

[1] Elfogadott szövegek, P6_TA(2006)0459.

--------------------------------------------------